En røver truede sig tirsdag ved middagstid til et mindre pengebeløb med en saks i Fakta i Svenstrup.

En 27-årig mand har tirsdag ved middagstid begået røveri i Fakta i Svenstrup. Med en saks i hånden truede han sig til et mindre pengebeløb, fortæller Bruno Brix, vagtchef ved Nordjyllands Politi. Manden forsøgte bagefter at flygte fra butikken til fods, men han nåede ikke langt, før han blev anholdt af en politipatrulje. Røveriet skete klokken 12.39, hvor manden efter noget tumult i forretningen slog en medarbejder og siden greb en saks i forretningen. Det har ikke været muligt at få yderligere oplysninger om den anholdte røver fra vagtchefen. Men Nordjyllands Politi skriver i en pressemeddelelse, at man efter afhøring vil tage stilling til, om den 27-årige mand skal fremstilles i et grundlovsforhør onsdag.